নেতাজি সুভাষচন্দ্র বসুর জন্মদিন ২৩ জানুয়ারি। কিন্তু তাঁর মৃত্যুদিন কবে? নেতাজির জন্মশতবার্ষিকী পেরিয়ে বেশ কয়েক বছর কেটে গেলেও সেই রহস্যের সমাধান এখনও  হয়নি। কিন্তু অর্থমন্ত্রী অরুণ জেটলির কথা বিশ্বাস করলে, আজই নেতাজি মৃত্যুদিন। সেই মতো এদিন সকালেই নেতাজিকে শ্রদ্ধা জানিয়ে টুইট করেন বিজেপি-র এই শীর্ষ নেতা। আর অরুণ জেটলির এই টুইট ঘিরেই দেশজুড়ে বিতর্ক শুরু হয়ে যায়। পশ্চিমবঙ্গের মুখ্যমন্ত্রী মমতা বন্দ্যোপাধ্যায়ও অরুণ জেটলির সমালোচনা করেন। শেষ পর্যন্ত বাধ্য হয়ে টুইট প্রত্যাহার করে নেন অর্থমন্ত্রী।

অরুণ জেটলির সেই টুইট।
নেতাজির মৃত্যু নিয়ে এখনও সরকার স্বীকৃত কোনও নির্দিষ্ট তথ্য পাওয়া যায়নি। কিন্তু নেতাজির মৃত্যু নিয়ে দীর্ঘদিনের প্রচলিত একটি তত্ত্ব অনুযায়ী, ১৯৪৫ সালের ১৮ অগস্ট তাইওয়ানের তাইহোকুতে বিমান দুর্ঘটনায় তাঁর মৃত্যু হয়েছিল। যদিও এই তত্ত্বকে তাইওয়ান সরকারই স্বীকৃতি দেয়না। কারণ, ২০০৫ সালে তারা জানিয়ে দিয়েছিল, ১৯৪৫ সালের ১৪ অগস্ট থেকে ২০ সেপ্টেম্বর পর্যন্ত তাইওয়ানের আকাশে কোনও বিমান দুর্ঘটনা ঘটেনি। ফলে নেতাজির মৃত্যু নিয়ে রহস্যভেদ করা যায়নি। অনেকেই টুইটারে পাল্টা অরুণ জেটলির কাছে জানতে চান, কেন্দ্রীয় সরকার নেতাজি সংক্রান্ত যে গোপন ফাইলগুলি প্রকাশ্যে এনেছে, তার মধ্যে কোনটিতে আজকের দিনে নেতাজির মৃত্যু হয়েছিল বলে উল্লেখ করা আছে?

মমতা বন্দ্যোপাধ্যায়ের টুইট।
পশ্চিমবঙ্গের মুখ্যমন্ত্রী মমতা বন্দ্যোপাধ্যায় টুইট করে বলেন, ‘রাখী বন্ধনের দিন কাউকে আঘাত করতে চাই না। কিন্তু, নেতাজিকে নিয়ে আজ সকালে অরুণ জেটলিজির টুইট দেখে আমি রীতিমতো মর্মাহত! আমরা সবাই আঘাত পেয়েছি।’ স্বভাবতই এরপরে আর বিতর্ক বাড়াননি কেন্দ্রীয় অর্থমন্ত্রী। তড়িঘড়ি নিজের টুইট প্রত্যাহার করে নেন। অর্থমন্ত্রীর এই টুইটে নেতাজির মৃত্যু রহস্য আরও ঘনীভূত হল।
আরও পড়ুন
নেতাজি ফাইলে প্রকাশ চাঞ্চল্যকর তথ্য। ঘুরে যেতে পারে নেতাজি গবেষণার মোড়